คลังชงครม.ขยาย ให้เงินคนจนม.ค.60
คลังแจงจ่ายเงินรายได้น้อยฉลุย เหลือตกค้าง 1 ล้านราย ขอ ครม.ขยายเวลาจ่ายถึงเดือน ม.ค. 2560
29 ต.ค. 2565

คลังแจงจ่ายเงินรายได้น้อยฉลุย เหลือตกค้าง 1 ล้านราย ขอ ครม.ขยายเวลาจ่ายถึงเดือน ม.ค. 2560
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กระทรวงการคลัง เปิดเผยว่า การจ่ายเงินผู้ลงทะเบียนโครงการสวัสดิการแห่งรัฐล่าสุด ธนาคารเฉพาะกิจทั้ง 3 แห่ง ได้โอนจ่ายเงินไปแล้วรวม 6.1 ล้านราย คิดเป็นวงเงิน 1.4 หมื่นล้านบาท จากจำนวนผู้ผ่านคุณสมบัติ 7 ล้านราย ถือว่าจ่ายเงินไปแล้ว 90% และคาดว่าจำนวนที่เหลืออยู่ 8-9 แสนราย จะจ่ายเงินแล้วเสร็จภายในวันที่ 30 ธ.ค. ตามมติคณะรัฐมนตรี (ครม.) ส่วนใหญ่เป็นกลุ่มที่ยังไม่มีบัญชีของธนาคาร
สำหรับผู้ลงทะเบียนโครงการสวัสดิการแห่งรัฐ 8.27 ล้านรายนั้น พบว่ามีคุณสมบัติไม่ถูกต้องจำนวน 1.29 ล้านราย ในจำนวนนี้กว่า 2 แสนราย ถูกตัดสิทธิถาวรเพราะตรวจพบว่ามีรายได้เกินและบางรายเสียชีวิตไปแล้ว โดยยังมีผู้มาลงทะเบียนประมาณกว่า 9 แสนราย ที่อยู่ระหว่างการตรวจสอบสิทธิ เช่น ชื่อ นามสกุล ไม่ตรงกับฐานข้อมูลกระทรวงมหาดไทย เกิดปัญหาถูกบริษัทเอกชน โบรกเกอร์นำชื่อไปอ้างเป็นพนักงาน คาดว่าใช้เวลาตรวจสอบประมาณ 15 วัน ดังนั้น อาจจะไม่ทันจ่ายเงินวันที่ 30 ธ.ค. 2559
“กระทรวงการคลังเตรียมเสนอ ครม.ให้ขยายเวลาในการจ่ายเงินเฉพาะในส่วนนี้ออกไปจนถึงสิ้นเดือน ม.ค. 2560 เพื่อจะมีเวลาในการตรวจสอบสิทธิให้มั่นใจ” นายกฤษฎา กล่าว